b'\n_START_ARTICLE_\nStudioj\xc3\xa4rjestelm\xc3\xa4\n_START_PARAGRAPH_\nStudioj\xc3\xa4rjestelm\xc3\xa4 oli tapa j\xc3\xa4rjest\xc3\xa4\xc3\xa4 elokuvien tuotanto ja levitys klassisen Hollywoodin aikakaudella. Siin\xc3\xa4 elokuvatuotanto toimi kahdeksan suuren studion varassa, ja studiot omistivat kaikki elokuvan tekemiseen ja levitt\xc3\xa4miseen tarvittavat tekij\xc3\xa4t. Studioj\xc3\xa4rjestelm\xc3\xa4 alkoi kehitty\xc3\xa4 1920-luvulla ja kehittyi huippuunsa 1930-luvulla. Studioj\xc3\xa4rjestelm\xc3\xa4n aikakausi alkoi olla ohi 1950-luvun lopulla._NEWLINE_Studioj\xc3\xa4rjestelm\xc3\xa4n aikakaudella Hollywoodissa kehitettiin t\xc3\xa4htij\xc3\xa4rjestelm\xc3\xa4, lajityyppij\xc3\xa4rjestelm\xc3\xa4 eli genret ja monia elokuvan tekniikkaan liittyvi\xc3\xa4 k\xc3\xa4yt\xc3\xa4nt\xc3\xb6j\xc3\xa4.\n_START_SECTION_\nStudioj\xc3\xa4rjestelm\xc3\xa4n kahdeksan suurta\n_START_PARAGRAPH_\nStudioj\xc3\xa4rjestelm\xc3\xa4 oli kahdeksan elokuvastudion muodostama elokuva-alan monopoli. J\xc3\xa4rjestelm\xc3\xa4n "viisi suurta" studiota olivat Fox Film Corporation, Metro-Goldwyn-Mayer, Paramount Pictures, Warner Bros. sek\xc3\xa4 RKO Radio Pictures. Kaikilla viidell\xc3\xa4 studiolla oli omat teatteriketjut ja keinot elokuvien tuotantoon ja levitykseen. Lis\xc3\xa4ksi studioj\xc3\xa4rjestelm\xc3\xa4\xc3\xa4n kuuluivat my\xc3\xb6s "kolme pient\xc3\xa4" studiota Universal Pictures, Columbia Pictures ja United Artists. N\xc3\xa4ill\xc3\xa4 studioilla oli pienemm\xc3\xa4t rahalliset ja tuotannolliset resurssit kuin edell\xc3\xa4 mainituilla._NEWLINE_Kaikilla studioilla oli studioj\xc3\xa4rjestelm\xc3\xa4n aikaan oma erikoisalansa, omat t\xc3\xa4hdet ja tyylilajit joihin keskityttiin. Esimerkiksi Universal keskittyi laatuun kalliiden lavasteiden tai t\xc3\xa4htien sijaan ja teki useita kauhu- ja j\xc3\xa4nnityselokuvia, kun taas Warner keskittyi halpoihin lajityyppielokuviin.  _NEWLINE_Studioj\xc3\xa4rjestelm\xc3\xa4 on esimerkki vertikaalisesta keskittymisest\xc3\xa4, sill\xc3\xa4 koko tuotanto- ja levitysketju oli studion hallussa. Suuret elokuvastudiot pitiv\xc3\xa4t palkkalistoillaan tuhansia ty\xc3\xb6ntekij\xc3\xb6it\xc3\xa4. Heihin lukeutuivat tuottajat, ohjaajat, n\xc3\xa4yttelij\xc3\xa4t, k\xc3\xa4sikirjoittajat, ja muut elokuva-alan ammattilaiset. Studioiden sis\xc3\xa4ll\xc3\xa4 vallitsi hierarkkinen ty\xc3\xb6njako. Elokuva-alan ammattilaisten katsottiin olevan ty\xc3\xb6ntekij\xc3\xb6it\xc3\xa4, ei taiteilijoita. Ty\xc3\xb6voiman lis\xc3\xa4ksi studiot omistivat satoja elokuvateattereita eri puolilla Yhdysvaltoja.\n_START_SECTION_\nKlassinen Hollywood elokuvakerronta\n_START_PARAGRAPH_\nHollywood loi klassisella kaudellaan, eli 1920-luvulta 1960-luvun alkuun saakka ulottuvalla ajanjaksolla, er\xc3\xa4\xc3\xa4nlaisen standardin fiktiiviselle elokuvalle. Studioj\xc3\xa4rjestelm\xc3\xa4 kehitti klassisen elokuvakerronnan s\xc3\xa4\xc3\xa4nn\xc3\xb6t, jotka m\xc3\xa4\xc3\xa4ritt\xc3\xa4v\xc3\xa4t edelleen elokuvia maailmanlaajuisesti. _NEWLINE_Klassiset Hollywood elokuvat noudattavat yht\xc3\xa4jaksoisen leikkaamisen k\xc3\xa4yt\xc3\xa4nt\xc3\xb6j\xc3\xa4, jotta katsojalle muodostuu kokonaisvaltainen kuva tarinan tapahtumista. Monet tekniikoista pyrkiv\xc3\xa4t yksinkertaisesti linkitt\xc3\xa4m\xc3\xa4\xc3\xa4n kuvan seuraavaan. Esimerkiksi jatkuvuusleikkaus pyrkii saamaan elokuvaan mahdollisimman ehj\xc3\xa4n aikajatkumon ja tapahtumien jatkumisen leikkauskohtien yli luontevasti.\n_START_SECTION_\nStudioj\xc3\xa4rjestelm\xc3\xa4n mureneminen\n_START_PARAGRAPH_\nHollywood ei ollut entisens\xc3\xa4 toisen maailmansodan j\xc3\xa4lkeen ja studioj\xc3\xa4rjestelm\xc3\xa4 mureni hiljalleen 1940- ja 50-luvuilla. T\xc3\xa4h\xc3\xa4n vaikutti esimerkiksi se, ett\xc3\xa4 Yhdysvaltain liittovaltio m\xc3\xa4\xc3\xa4r\xc3\xa4si vuonna 1948 antitrustilain, jonka mukaan tuotantoyhti\xc3\xb6t eiv\xc3\xa4t saaneet en\xc3\xa4\xc3\xa4 monopoliasemaa elokuvamarkkinoilla eik\xc3\xa4 yksinoikeutta elokuvateattereihin, elokuvien levitykseen tai lipputuloihin._NEWLINE_Elokuvateollisuus sai my\xc3\xb6s varteenotettavan kilpailijan 1950-luvulla kun televisio alkoi yleisty\xc3\xa4. Elokuvastudioiden tuli tuolloin l\xc3\xb6yt\xc3\xa4\xc3\xa4 uusia tapoja saada tuotantonsa maksavan elokuvateatteriyleis\xc3\xb6n lis\xc3\xa4ksi my\xc3\xb6s televisioruuduille katsojien koteihin._NEWLINE_Studioj\xc3\xa4rjestelm\xc3\xa4n lopusta hy\xc3\xb6tyiv\xc3\xa4t luonnollisesti etenkin itsen\xc3\xa4iset elokuvantekij\xc3\xa4t. Alan muutos ei lopulta kuitenkaan heikent\xc3\xa4nyt suuria elokuvastudioita, vaan yksinkertaisesti pakotti turvalliseen ja tietyilt\xc3\xa4 osin jopa helppoon tilanteeseen tottuneet studiot etsim\xc3\xa4\xc3\xa4n uusia toimintatapoja.'